ไฟแนนทูเดย์
โดย...ช.ชดา
1 มิ.ย. 2558

โดย...ช.ชดา
ตัวเลขเศรษฐกิจสำคัญตั้งแต่เดือน ม.ค. ถึง เม.ย. 2558 ยังคงติดลบต่อเนื่อง แต่อัตราการติดลบลดลง โดยเฉพาะการส่งออก นับเป็นสัญญาณที่ดีต่อเศรษฐกิจ แต่ที่ดูท่าน่าจะมีปัญหาคือหนี้เสียในระบบธนาคารพาณิชย์ที่เพิ่มขึ้นต่อเนื่องอย่างช้าๆ
เหล่านายแบงก์รู้ดีว่าตัวเลขเอ็นพีแอลที่ไม่สูงจนน่าตกใจ เป็นเพราะตั้งแต่ปีที่แล้ว ธนาคารให้สาขาคุยกับลูกหนี้ทันที รายไหนดูท่าทางเริ่มเซ ก็ปรับโครงสร้างหนี้ ลดค่างวด ยืดเวลาหนี้ออกไปก่อน ลูกหนี้พอไปได้แบงก์ก็ไม่ต้องตั้งสำรอง แต่ถ้าเศรษฐกิจยังอึมครึมแบบนี้ เวลาหนี้ตกชั้นมาเป็นหนี้เสีย จะตกแบบลงลิฟต์ เงินสำรองที่ภาคภูมิใจกันว่าสูงเกิน 100% กันทุกแบงก์ อาจจะต้องมาดูกันในครึ่งปีหลังว่าจะพออยู่ไหม
หลังจากคลังขันนอตให้หน่วยงานราชการเบิกจ่ายงบประมาณให้เร็วขึ้น ใครเบิกช้าจะโดนริบงบ ก็เลยโหมเบิกเงินกัน แต่ยังไม่รู้จะเอาไปทำอะไร ก็ฝากแช่ทิ้งไว้ที่กรุงไทย มิน่าทำไมคนถึงรู้สึกว่าเงินในระบบฝืดสวนทางความรู้สึกของรัฐบาล ก็เงินไม่ได้ออกมาหมุนในระบบเศรษฐกิจนี่เอง
ปิดคดีลือปลด วรภัค ธันยาวงษ์ กรรมการผู้จัดการ ธนาคารกรุงไทย ด้วยการยืนยันจาก สมหมาย ภาษี รมว.คลัง ที่ยืนยันว่า มีงานสำคัญของชาติอีกมากที่ต้องทำ เรื่องปลดเอ็มดีกรุงไทยไม่อยู่ในความคิดเลย 
คลื่นใต้น้ำที่เกิดขึ้นทุกแบงก์ในขณะนี้คือ การก้าวขึ้นสู่ตำแหน่งบริหารของคนรุ่นใหม่ไฟแรง ที่เป็นนักเลงพาวเวอร์พอยต์ คือ การพูดเด่น พรีเซนต์ดี แต่ทำไม่เป็น ทำให้คนในองค์กรระดับปฏิบัติงานไม่ยอมรับ ยิ่งไม่ใช่ลูกหม้อของแบงก์ แต่ถูกเฮดฮันซ์เตอร์เสนอมานั่งตำแหน่งบริหารข้ามศีรษะคนใน องค์กรไม่ป่วนก็ไม่รู้จะว่ายังไง  
บุญทักษ์ หวังเจริญ ซีอีโอธนาคารทหารไทย ตั้งแต่รับตำแหน่งประธานสมาคมธนาคารไทย พ่วงตำแหน่ง สมาชิก สนช.เข้าไปด้วย แทบจะไม่มีเวลาพักผ่อน หลังกฎหมายเศรษฐกิจการเงินหลายฉบับออกมาแล้วมีปัญหามาก ตอนนี้เลยขอนั่งเป็นกรรมาธิการเกือบทุกชุด แถมวันเสาร์-อาทิตย์ต้องมาเวิร์กช็อปกับผู้บริหารแบงก์ สรุปงานเข้าตลอด 7 วัน
วันที่ 2 มิ.ย. ชาติศิริ โสภณพนิช กรรมการผู้จัดการธนาคารกรุงเทพ จะไปเปิดสาขาเต็มรูปแบบที่กรุงย่างกุ้ง เมียนมา ซึ่งเป็นแบงก์ไทยแห่งแรกรายเดียวที่ได้ใบอนุญาต